2018. gada 27. februārī Rīkojums Nr. 70

Rīgā (prot. Nr. 13 36. §)

**Par valsts sabiedrības ar ierobežotu atbildību "Latvijas Nacionālais akreditācijas birojs" pārveidi par valsts aģentūru "Latvijas Nacionālais akreditācijas birojs"**

1. Pamatojoties uz Publiskas personas kapitāla daļu un kapitālsabiedrību pārvaldības likuma 163. panta pirmo daļu, pārveidot valsts sabiedrību ar ierobežotu atbildību "Latvijas Nacionālais akreditācijas birojs" (turpmāk – sabiedrība) (vienotais reģistrācijas numurs 40203084604) par valsts aģentūru "Latvijas Nacionālais akreditācijas birojs".

2. Noteikt, ka valsts aģentūra "Latvijas Nacionālais akreditācijas birojs" ir ekonomikas ministra pārraudzībā esoša iestāde.

3. Noteikt, ka valsts aģentūras "Latvijas Nacionālais akreditācijas birojs" direktoru amatā ieceļ ekonomikas ministrs saskaņā ar Publisko aģentūru likuma 9. panta trešo un ceturto daļu.

4. Sabiedrības valdei līdz 2018. gada 28. februārim iesniegt Uzņēmumu reģistrā pieteikumu par sabiedrības izslēgšanu no komercreģistra.

5. Noteikt, ka sabiedrība izslēdzama no komercreģistra ar 2018. gada 1. martu.

6. Ekonomikas ministrijai nodrošināt valsts aģentūras "Latvijas Nacionālais akreditācijas birojs" pamata atbalsta funkciju un administratīvo funkciju īstenošanu, attiecīgi samazinot aģentūrai no valsts budžeta piešķiramo finansējumu noteiktu nacionālās akreditācijas institūcijas funkciju izpildei 2018. gadā 50 258 *euro* apmērā un turpmāk katru gadu 60 310 *euro* apmērā.

Ministru prezidents,

veselības ministra

pienākumu izpildītājs Māris Kučinskis

Ministru prezidenta biedrs,

ekonomikas ministrs Arvils Ašeradens